KIRJALLINEN KYSYMYS E-0080/03 esittäjä(t): Encarnación Redondo Jiménez (PPE-DE) komissiolle. Maataloustutkimus tupakanviljelyn alalla.



Virallinen lehti nro 242 E , 09/10/2003 s. 0091 - 0092



KIRJALLINEN KYSYMYS E-0080/03 esittäjä(t): Encarnación Redondo Jiménez (PPE-DE) komissiolle (23. tammikuuta 2003) Aihe: Maataloustutkimus tupakanviljelyn alalla Neuvoston asetuksella (EY) N:o 546/2002(1) muutettiin raakatupakka-alan yhteistä markkinajärjestelyä (neuvoston asetus (ETY) N:o 2075/92(2)) siten, että tupakkarahastosta ei enää tueta maataloustutkimusta. Euroopan parlamentin 14. maaliskuuta 2002 täysistunnossaan hyväksymässä Cunhan mietinnössä (A5-0065/2002) esitettiin maataloustutkimuksen vahvistamista tavoitteena edistää tupakantuotannon suuntaamista lajikkeisiin ja viljely- ja kuivausmetodeihin, jotka ovat vähemmän vahingollisia ihmisen terveydelle, markkinaolosuhteisiin paremmin soveltuvia ja ympäristöä säästävämpiä, sekä raakatupakan vaihtoehtoisten käyttötarkoitusten kehittämistä. Ottaen huomioon yhteisön tuotantoa mahdollisimman vähän haitallisten tupakkalajikkeiden ja -laatujen suuntaan ohjaavien tutkimusohjelmien tärkeyden ja jotta voitaisiin jatkaa tähän saakka tehtyä tutkimustyötä aikaisemmin luotuja synergiaetuja menettämättä, Euroopan komissio kehotti tupakkarahaston toimintakentän muutoksesta kärsiviä aloja käyttämään hyväkseen tutkimuksen pääosaston johtaman tutkimuspolitiikan tarjoamia mahdollisuuksia. Kuudennen tutkimuksen ja teknologisen kehittämisen puiteohjelman esittelyssä 11.13. marraskuuta 2002 ei käynyt ilmi, mistä aihealueesta tai aihealueista tupakanviljelyä käsittelevien tutkimushankkeiden rahoittaminen olisi mahdollista. Voisiko komissio kertoa, mistä kuudennen tutkimuksen ja teknologisen kehittämisen puiteohjelman aihealueista tupakanviljelyä käsitteleville maataloustutkimushankkeille voitaisiin hakea rahoitusta? Voiko komissio taata, että maataloustutkimushankkeiden valintamenettelyssä tupakanviljelyä käsitteleviä hankkeita kohdellaan oikeudenmukaisesti? (1) EYVL L 84, 28.3.2002, s. 4. (2) EYVL L 215, 30.7.1992, s. 70. Philippe Busquinin komission puolesta antama vastaus (26. helmikuuta 2003) Yhteisön tutkimushankkeita rahoitetaan ainoastaan monivuotisista puiteohjelmista, joista parlamentti ja neuvosto ovat päättäneet yhteispäätösmenettelyssä. Vuosia 20022006 koskevassa kuudennessa tutkimuksen puiteohjelmassa määritetään ensisijaiset tutkimusalueet seuraavaksi neljäksi vuodeksi. Kuudes puiteohjelma on laadittu menettelyllä, jossa parlamentti ja neuvosto komission ehdotuksen pohjalta ovat vahvistaneet painopistealueet. Menettelyn aikana määritettiin seitsemän ensisijaista aihealuetta. Mikään näistä aihealueista ei liity yksinomaan johonkin tiettyyn tieteenalaan. Maataloustieteiden toivotaan vaikuttavan osaltaan kaikkiin ensisijaisiin aihealueisiin, joihin niillä on annettavaa, erityisesti aihealueisiin 5 (elintarvikkeiden laatu ja turvallisuus) ja 6 (kestävä kehitys, globaalimuutos ja ekosysteemit) sekä politiikkojen tieteelliseen tukeen. Tieteidenvälinen tutkimus on välttämätöntä vaatimusten täyttämiseksi. Tupakkaa koskevaa maataloustutkimusta ei nimetty erityiseksi painopistealueeksi. Tiedeyhteisöä kehotettiin lähettämään kiinnostuksenilmaisuja ja täsmentämään painopistealueita. Vuoden 2002 heinäkuussa päättyneen määräajan kuluessa on saatu runsaat 10 000 kiinnostuksenilmaisua, jotka on arvioitu ansioituneiden eurooppalaisten ja Euroopan ulkopuolisten tiedemiesten avustuksella. Menettely on helpottanut työohjelmien ja ehdotuspyynnön laatimista. Ehdotuspyyntö julkaistiin 17. joulukuuta 2002. Komissio voi vakuuttaa parlamentin jäsenelle, että kaikkia tutkimushankkeita koskevia ehdotuksia, jotka kuuluvat parlamentin ja neuvoston vahvistamiin kuudennen puiteohjelman ensisijaisiin tutkimusalueisiin, kohdellaan tasapuolisesti.